紹興元年，除參知政事，拜右僕射、同中書門下平章事兼知樞密院事。二年，檜奏置修政局，自為提舉。八月，罷為觀文殿學士、提舉江州太平觀。又詔落職，牓朝堂，示不復用。五年，金主既死，撻懶主議，卒成其和，復資政殿學士，仍舊宮祠。除觀文殿學士、知溫州。六年，改知紹興府。尋除醴泉觀使兼侍讀，充行宮留守；權赴尚書、樞密院參決庶事。帝駐蹕平江，召檜赴行在。檜以醴泉觀兼侍讀赴講筵。七年，授檜樞密使。八年，拜右僕射、同中書門下平章事兼樞密使。檜獨專國，決意議和。十年，以明堂恩封檜莘國公。十一年，拜左僕射、中書門下平章事兼樞密使，進封慶國公。《徽宗實錄》成，遷少保，加封冀國公。十二年，太后還慈寧宮，加太師，封魏國公，進封秦、魏兩國公。命子熹以祕書少監領國史，進建炎元年至紹興十二年《日曆》五百九十卷。十五年，帝幸檜第，檜妻婦子孫皆加恩。十六年，檜立家廟。十七年，改封檜益國公。二十年，檜趨朝，殿司小校施全刺檜不中，磔於市。時檜疾愈，朝參許肩輿，二孫扶掖，仍免拜。二十五年，檜病，帝幸檜第問疾，詔加封建康郡王。是夜，檜卒，年六十六。後贈申王，諡忠獻。開禧二年，追奪王爵，改諡繆醜。